শাপলা (আসল নাম নয়) জানান, তারা ছেলের মোবাইল চেক করে এক দিন নুড ছবি পান। এরপর রাগে তিনি মোবাইল আছাড় দিয়ে ভেঙে ফেলেন। পরে আবার মোবাইল কিনে দিতে হয়েছে। কারণ তার ছেলে মিরপুর কমার্স কলেজে দ্বিতীয় বর্ষে পড়ে এবং সেখানে থাকে। তাদের বাসা রামপুরা। দূরে থাকে সে জন্য মাঝে মধ্যে যোগাযোগ করতে হয়। শাপলা বলেন, মাঝে মধ্যে তিনি ছেলের মোবাইল চেক করেন। ফেসবুকে তার বন্ধু কারা তাও দেখেন। কিন্তু এভাবে পাহারা দিয়ে কী লাভ? কারণ তাকে ল্যাপটপ কিনে দেয়া হয়েছে। স্কাইপের মাধ্যমে সে লোকজনের সাথে কথা বলে। স্কাইপে কথা বলার সময় দুইজনকে লাইভ দেখতে পায় ওয়েবক্যামে। দরজা বন্ধ করে সে যদি কোনো মেয়ের সাথে কথা বলে বা ইন্টারনেটে খারাপ কিছু দেখে তা থেকে কিভাবে তাকে রক্ষা করব? শাপলা জানান এসব দুশ্চিন্তা তাকে কুরে কুরে খাচ্ছে।